BREÑAS GONZÁLEZ DE ZÁRATE (EH Bildu, 2014-02-27):
Eskerrik asko mahaiburu anderea. Egun on guztioi. Lehendakaria, sailburua, legebiltzarkideak.
Gaurkoan pozik jaisten naiz atril honetara, uste dudalako etxe honetan ardura eta koherentziazko ariketa polita egin dela Donostia 2016 egitasmoarekiko.
Pozik nago uste dudalako duela bi asteko eztabaidak balio izan duela gaia bere tokian kokatzeko eta Donostia 2016ri bidea egiten laguntzen hasteko, EH Bilduk egun horretan egindako diskurtsoan nahiz adostutako erdibidekoan aldarrikatu bezala.
Era honetan, PPren jatorrizko proposamenak eta PSEren zuzenketak hasierakoak injerentzia ukitua bazuten ere, talde guztion zuzenketei eta adostasunerako prestasunari esker, azkenik proiektuarekiko eskuhartzerik gabeko eta egitasmoari babes osoa adierazten dion erdibidekoa adostea lortu dugu zorionez.
Izan ere, esponsorrak lortzeko plana landuta du lantaldeak dagoeneko eta apirilaren hasieran Patronatuan onartzea aurrikusita dago. Eremu honetan aukerak ikusi ditu fundazioko talde teknikoak eta honenbestez badauzka bitartekoak martxan. Lan talde profesionala ari da lanean eta berarekiko konfidantza adieraztea funtsezkoa da.
Eta orain betikoa, PPko ordezkariak bi bide zeuzkan. EH Bildurekin ez sinatzea eta ohiko jarrera absurdu horri eustea, edota arduraz jokatzea eta bide batez bere alderdian, gai batzuetarako gutxienez, inflexio puntu batean kokatzea.
Sinatu dugun erdibidekoa babestuko du bozkaren bitartez, baina hala ere nik hemendik egingo diot bigarren biderako gonbita luzatzen diot, oraindik garaiz dagoelako eta kasu honetan adeitasunez egiten dut.
Gure zuzenketan hiru puntu jasotzen genituen egitasmoari bultzada bat ematea bilatzen zutenak. Eta erdibidekoan ia-ia bere horretan jaso dira eta hori poztekoa da. EAJren zuzenketarekin erabat ados geunden gurea osatzera zetorrelako. Eta PSEren proposamena, PPren jatorrizkoa bezala, gure ustez hobetu eta osatu zitekeen eta azkenean lortu egin da hobetzea, osatzea guztion proposamenak.
Halaxe egin dugu denon artean, guztion proposamenak hobetu eta osatu eta sei puntu jasotzen dituen ganorazko erdibideko bat adostu egin dugu proiektuaren, herritarren eta herriaren onurarako azken finean. UPyDk ez du zuzenketarik aurkeztu baina logikoena da alde bozkatzea eta halaxe espero dugu.
Pasako naiz erdibidekoa pixka bat azaltzera. Batetik eskatzen dena da Legebiltzarrak bere babes osoa adieraztea Donostia 2016 proiektuari bere ibilbidea era arrakastatsuan egin dezan. Gero Legebiltzarrak honako hiru gauza eskatzen dizkio Eusko Jaurlaritzari, Donostia-San Sebastián 2016 Europako hiriburutzarekin duen konpromisioa erakutsi dezala eta horretarako defendatu dezala hiriarentzat, lurraldearentzat eta herriarentzat estrategikoa den proiektu hau, dagozkion foro instituzionaletan, ekonomikoetan eta kulturaletan.
Bestetik eskatzen diogu Eusko Jaurlaritzari bete dezala Europako Kultur Hiribururako Jarraipen eta Aholku Batzordearen gomendioa, alegia, hasierako proiektuaren izpiritua mugatzea, horretarako ekintza zehatzak eginez.
Eta hirugarrenik da Barrio jaunak irakurri duena, babes pribatuaren harira eta bosgarrena da Legebiltzarrak jarraian doana eskatzen du, Donostia-San Sebastián 2016 Fundazioaren talde teknikoak bere lana egin ahal izatea injerentzia politikorik gabe. Eta hau, adibidez, hauxe zen guretzat funtsezko puntua, Europako Batzordearen gomendioek dioten bezala. Helburua izango da gomendio horiek gogo betetzea.
Eta azkenik, Legebiltzarrak Hezkuntza, Kultura eta Hezkuntza Politikako sailburuaren agerraldia eskatuko du. Helburua izango da Donostia 2016 ekimenaren garapenaren eta aurrerapenaren berri ematea. Hori egingo du, gutxienez bilkuraldi bakoitzean behin.
Eta gure iritziz gaur hemen sinatu dena da bide bakarra Donostia 2016 bere ibilbidea arrakastatsuan garatzeko. Eta kasu honetan babesle pribatuak ere erakartzeko. Egitasmoa herri proiektu gisa aitortuz, guztion inplikazioa eta konpromezuarekin inor eta ezer baztertu barik. Mezu positiboak zabalduz eta lantaldeari bidea egiten lagunduz, interes politiko eta polemikatik kanpo, orain dela gutxi arte bezala.
Ze herritarrek zerbait espero badute politikariongan gaurko da hain zuzen, jarrera eraikitzailea izatea. Eta iruditzen zait gaur hemen lortu egin dela. Eta beraz, taldeetako ordezkariei eskerrak eman nahi dizkizuet eraikitzeko eta adosteko erakutsitako jarreragatik.
Besterik ez. Eskerrik asko.